રાકેશપ્રસાદદાસજી મહારાજે જણાવ્યું હતું કે સમગ્ર સંપ્રદાયનું આ ઐતિહાસિક અને અજોડ એવું સૌપ્રથમ શિક્ષાપત્રી મંદિર હશે, જે ન ફક્ત સંપ્રદાયના આરશ્રતો, પણ તમામ જીવોને માટે દર્શનીય અને આધ્યાત્મિક ઉન્નતિ કરાવનાર બની રહેશે. સમગ્ર પ્રોજેક્ટના સ્વપ્નદ્રષ્ટા અને સંપ્રદાયના સંત શાસ્ત્રી સ્વામી ભક્તિપ્રિયદાસજીએ જણાવ્યું હતું કે સ્વામિનારાયણ ભગવાને એક સત્તાવાર લેખમાં જણાવેલું છે કે ભવિષ્યમાં શિક્ષાપત્રીનાં મંદિર બનાવજો. ઇષ્ટદેવ શ્રીજી મહારાજની આજ્ઞાનું અનુસંધાન રાખજો. ગઢડા-બોટાદ રોડ પર ભવ્ય, નવ્ય અને દિવ્ય એવું શિક્ષાપત્રી મંદિર રૂ. દસ કરોડના ખર્ચે તૈયાર થઈ રહ્યું છે. આ પ્રોજેક્ટ સાથે ખૂબ જ ઓતપ્રોત રહેલા શાસ્ત્રી સ્વામી હરિપ્રસાદદાસજીએ જણાવ્યું કે ભારતમાં અને અન્ય સ્થળોએ ગીતામંદિરો, ગુરુ ગ્રંથસાહેબને પધરાવીને ગુરુદ્વારાઓ વગેરે છે, પણ સર્વજીવોનું હિત કરનાર અમૂલ્ય ગ્રંથ શિક્ષાપત્રીનું મંદિર ક્યાંય નથી જે હવે બે વર્ષમાં તૈયાર થઈ જશે.